Lukuaika noin 5 min

Sain yhdelle kolumnilleni Amerikassa 900 000 lukijaa viime kuussa ja vonkasin bonusta verkkosivun omistajalta. Omistaja soitti minulle suoraan voidakseen pilkata henkilökohtaisesti naiiviuttani. Miljoonan lukijan ns. "banner ad"-tulot ovat nykyään reippaasti alle 2000 dollaria jos verkkosivu ei ole huippulaadukas. Mykistyin. Vain muutama vuosi sitten eräs finanssialan tasoltaan epämääräinen sivusto maksoi rutiininomaisesti 10 000 dollaria jutuista, jotka saivat miljoona lukijaa. Muinaishistorian hämärissä, vuonna 2000, TheStreet.com-sivuston normisopimus oli dollari per sana. Näillä jutuilla oli keskimäärin alle 5000 lukijaa. Muistan vielä kuinka närkästynyt olin, kun juttumaksulle asetettiin 500 taalan katto. Tuntui epäreilulta että tuhannen sanan pakinasta Ericssonin puhelinmuotoilun kriisistä ei enää saanutkaan tonnia.